b'\n_START_ARTICLE_\nMost Aka\xc5\xa1i-Kaikjo\n_START_SECTION_\nZgodovina\n_START_PARAGRAPH_\nPreden je bil zgrajen most Aka\xc5\xa1i Kaikj\xc5\x8d, so prevoz potnikov in blaga po vsej o\xc5\xbeini Aka\xc5\xa1i opravljali trajekti. V o\xc5\xbeini so pogoste mo\xc4\x8dne nevihte, zato je bila plovna pot nevarna. Leta 1955 sta v o\xc5\xbeini med nevihto potonila dva trajekta, kar je terjalo 168 \xc5\xbeivljenj. \xc5\xa0ok in javno ogor\xc4\x8denje je prepri\xc4\x8dalo japonsko vlado, naj pripravi na\xc4\x8drte za vise\xc4\x8di most, ki bi pre\xc4\x8dkal o\xc5\xbeino. Prvotni na\xc4\x8drt je predvideval me\xc5\xa1ani \xc5\xbeelezni\xc5\xa1ko-cestni most, toda tik pred za\xc4\x8detkom gradnje - aprila 1988 - so se odlo\xc4\x8dili zgolj za cestnega s \xc5\xa1estimi prometnimi pasovi. Gradnja se je za\xc4\x8dela maja 1988, most je bil odprt za promet 5. aprila 1998.\n_START_SECTION_\nKonstrukcija\n_START_PARAGRAPH_\nMost ima tri loke. Osrednji zna\xc5\xa1a 1991 m in dva druga vsak po 960 m. Most je tako dolg 3.911 m. Dva nosilna stebra sta bila prvotno 1.990 m narazen, vendar je potres 17. januarja 1995 zahteval spremembo, tako sta stolpa za 1 m bolj narazen._NEWLINE_Most je bil zasnovan z dvema \xc4\x8dlenkoma v nosilnem sistemu, ki omogo\xc4\x8data strukturi, da vzdr\xc5\xbei vetrove 286 kilometrov na uro, potres do magnitude 8,5 in mo\xc4\x8dne morske tokove. Srednji del predstavlja jekleno konstrukcijo, stranski polji sta iz prednapetega betona. Most vsebuje tudi mno\xc5\xbeico bla\xc5\xbeilnikov, ki du\xc5\xa1ijo resonanco mostne konstrukcije. Glavna podporna stolpa se dvigata 282,8 m nad morsko gladino. Most se podnevi lahko zaradi segrevanja raztegne do 2 m. Vsako pritrdi\xc5\xa1\xc4\x8de je zahtevalo 350.000 ton betona. Jekleni kabli so skupno dolgi 300.000 kilometrov. Vsak kabel ima premer 112 cm in vsebuje 36.830 pramenov \xc5\xbeice._NEWLINE_Aka\xc5\xa1i-Kaikjo ima skupno 1737 svetilk: 1084 za glavne kable, 116 za pilona, 405 za nosilce in 132 za pritrdi\xc5\xa1\xc4\x8da. Na glavnih kablih so tri visoke svetlobne cevi rde\xc4\x8de, zelene in modre barve. Ve\xc4\x8dbarvna tehnologija RGB in ra\xc4\x8dunalni\xc5\xa1ka tehnologija omogo\xc4\x8data me\xc5\xa1anje treh svetlob, da se lahko prika\xc5\xbeejo razli\xc4\x8dne kombinacije. Uporabljajo 28 vzorcev za prilo\xc5\xbenosti kot so dr\xc5\xbeavni in krajevni prazniki, spominski dnevi in proslave.'